Offentliggørelse af en godkendt standardændring af en varespecifikation for en beskyttet oprindelsesbetegnelse eller en beskyttet geografisk betegnelse i sektoren for landbrugsprodukter og fødevarer som omhandlet i artikel 6b, stk. 2 og 3, i Kommissionens delegerede forordning (EU) nr. 664/2014

(2022/C 386/12)

Denne meddelelse offentliggøres i overensstemmelse med artikel 6b, stk. 5, i Kommissionens delegerede forordning (EU) nr. 664/2014 (1).

Meddelelse om godkendelse af en standardændring af varespecifikationen for en beskyttet oprindelsesbetegnelse eller en beskyttet geografisk betegnelse med oprindelse i en medlemsstat Forordning (EU) nr. 1151/2012

»Arroz de Valencia« / »Arròs de València«

EU-nr.: PDO-ES-0151-AM01 — 21.7.2022

BGB ( ) BOB (X)

1. Produktets betegnelse

»Arroz de Valencia« / »Arròs de València«

2. Medlemsstat, som det geografiske område tilhører

Spanien

3. Myndighed i medlemsstaten, der meddeler standardændringen

Generaldirektoratet for udvikling af landdistrikterne, det regionale ministerium for landbrug, udvikling af landdistrikterne, klimakrise og økologisk omstilling

4. Beskrivelse af den eller de godkendte ændringer

Formålet med ændringen er at medtage nye sorter (Bombón, Copsemar 7 og Argila), som er direkte forbundet med de sorter, der allerede er medtaget i varespecifikationen. De har samme egenskaber som dem, der allerede er medtaget, men har agronomiske fordele såsom større modstandsdygtighed mod saltvand, reduceret brug af pesticider og næringsstoffer samt et mindre vandbehov. Ændringen betragtes som en »standardændring« i henhold til artikel 53, stk. 2, i delegeret forordning (EU) nr. 1151/2012 ud fra følgende betragtninger:

1. Medtagelsen af disse nye sorter vedrører ikke produktets vigtigste kendetegn, sådan som det fremgår af de vedlagte rapporter fra planteavlerne.

2. Tilknytningen mellem produktets kvalitet eller egenskaber og det geografiske område forbliver uændret.

3. Ændringen tager ikke sigte på at ændre produktets betegnelse eller nogen del af produktets betegnelse.

4. Den indebærer ikke nogen ændringer, der kan påvirke afgrænsningen af det geografiske område.

5. Den skærper ikke restriktionerne for handel med produktet eller de råvarer, der indgår heri.

Denne ændring medfører en ændring af enhedsdokumentet.

ENHEDSDOKUMENT

»Arroz de Valencia« / »Arròs de València«

EU-nr.: PDO-ES-0151-AM01 — 21.7.2022

BGB ( ) BOB (X)

1. Betegnelse

»Arroz de Valencia« / »Arròs de València«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt og grøntsager (friske og forarbejdede)

3.2. Beskrivelse af produktet med betegnelsen i punkt 1

Ris (Oryza sativa) af sorterne Senia, Bahía, Bomba, J. Sendra, Montsianell, Gleva, Sarçet og Albufera, Bombón, Argila og Copsemar 7. Risen sælges som hvid ris eller fuldkornsris og har følgende parametre (gennemsnitsværdier):

Mellemlange korn 4 % Gule og kobberfarvede korn 0,20 % Røde og marmorerede korn 0,50 % Kalkagtige og umodne korn 2 % Plettede og insektbeskadigede korn 0,50 % Fremmedlegemer 0,10 % Minimum uden defekt 92,70 %

Egenskaber for forarbejdede rå korn (gennemsnitsværdier):

Sort Længde (mm) Længde/bredde Perleformede (%) Bahía 5,6 1,8 99 Senia 5,6 1,8 99 Bomba 5,2 1,8 99 J. Sendra 5,7 1,8 99 Montsianell 5,7 1,8 99 Gleva 5,7 1,8 99 Sarçet 6 1,8 99 Albufera 5,2 1,7 99 Bombón 5,3 1,8 99 Argila 5,8 1,7 99 Copsemar 7 5,5 1,7 99

Der gælder desuden følgende egenskaber (gennemsnitlige værdier) for den beskyttede Valencia-betegnelse for ris:

SORT AMYLOSE (%) Bahía 19,1 % Senia 16,3 % Bomba 24,9 % J. Sendra 17,5 % Montsianell 18,1 % Gleva 17,7 % Sarçet 16,3 % Albufera 25,6 % Bombón 24 % Argila 20,9 % Copsemar 7 24,4 %

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle etaper — lige fra såning til høst, tørring og forberedelse til emballering.

3.5. Særlige regler for udskæring, rivning eller emballering osv.

Emballeringen skal finde sted i produktionsområdet for at garantere produktets organoleptiske egenskaber og sikre dets sporbarhed inden for rammerne af ét enkelt kontrolsystem.

3.6. Særlige regler for mærkning af det produkt, som betegnelsen henviser til

Risen med den beskyttede betegnelse sælges udelukkende i emballage, der er forsynet med en nummereret kontroletiket. Både etiketten og kontroletiketten skal bære påskriften Denominación de Origen »Arroz de Valencia«, eventuelt ledsaget af den tilsvarende valencianske betegnelse Denominació d'Orige »Arròs de València«.

4. Kort angivelse af det geografiske områdes afgrænsning

Risen dyrkes i naturlige vådområder i provinserne Alicante, Castellón og Valencia i den selvstyrende region Valencia og navnlig i kommuner beliggende i og ved naturparken Parque Natural de la Albufera, naturparken Parque Natural del Marjal de Pego-Oliva og vådområdet Marjal de Almenara. Alle disse områder har meget stor økologisk betydning, og risen spiller her en ekstremt stor rolle for så vidt angår økosystemets bæredygtighed.

Kommuner, der indgår i det afgrænsede område:

I og ved naturparken Parque Natural de la Albufera (provinsen Valencia): Albal, Albalat de la Ribera, Alfafar, Algemesí, Beniparrell, Catarroja, Cullera, Massanassa, Sedaví, Silla, Sollana, Sueca og Valencia

Andre kommuner i provinsen Valencia: Alginet, Almacera, Almusafes, Alquería de la Condesa, La Alcudia, Alcira, Benifayo, Corbera, Favareta, Fortaleny, Llaurí, Masamagrell, Oliva, La Pobla de Farnals, Polinya del Xuquer, Puzol, Rafelbuñol, Riola, Sagunto og Tavernes de Valldigna.

Kommuner i provinsen Murcia: Pego.

Kommuner i provinsen Castellón: Almenara, Castellón, Chilches og La Llosa.

5. Tilknytning til det geografiske område

5.1. Det geografiske områdes egenart

Naturlige faktorer

Dyrkningen af ris med BOB'en »Arroz de Valencia« finder sted i vådområder under særlige vilkår, der muliggør oversvømmelse. Der er tale om kalkholdige jorder (30-50 % carbonat). De er lerholdige, indeholder kun lidt organisk materiale og reagerer alkalisk (pH 8-8,3). Jorderne har en tæt struktur og er ikke særligt permeable.

Da det afgrænsede område ligger tæt på Middelhavet, er temperaturerne milde hele året rundt. Nedbørsmængden er lav og falder hovedsagelig om foråret og efteråret.

Netop beliggenheden tæt ved havet er årsagen til, at man i området har briser og undgår kolde vinde i løbet af dagen. Sommermånederne er præget af den meget tørre og varme vestenvind fra den spanske højslette.

En stor del af BOB-området indgår i naturparken Parque Natural de la Albufera, som har meget stor landskabsmæssig værdi. På grund af områdets særlige karakteristika er det her kun muligt at dyrke ris, som til gengæld er nødvendig for at opretholde naturparkens økologiske balance.

Naturparken Parque Natural de la Albufera dækker et område på 21 120 ha, hvoraf 65 % udgøres af rismarker.

Menneskelige faktorer

Der har i mange århundreder været dyrket ris i det afgrænsede område. Det fremgår af dokumenter, at der blev dyrket ris i Kongeriget Valencia, inden det blev erobret af Jaime den Første i 1238. Rismarkerne beskrives allerede i den såkaldte Llibre dels repartiments, som fordelte jorderne i det nyligt erobrede kongerige.

Ved Kong Fernando den Sjettes forordning af 1753 fordeles rismarkerne i området.

Andre værker, som omhandler risdyrkningens historie i den selvstyrende region Valencia, er El arroz (1939) af Rafael Font de Mora y Llorens og Compendio arrocero (1952) af José María Carrasco García.

I løbet af den meget lange periode, hvor der er dyrket ris, er der udviklet særlige metoder i området som f.eks. de såkaldte eixugons (enjuagados på castiliansk spansk), som består i, at man lader risen stå uden vand nogle dage for at bekæmpe algevækst. Disse eixugons gennemføres omkring slutningen af juni, når risplanterne har spiret.

En anden særlig dyrkningsteknik er oversvømmelsen af markerne, når de ligger brak om vinteren. Denne praksis bevirker, at de biologiske cyklusser for visse organismer i jordbunden går i stå, og den virker som en form for desinfektion. Samtidigt øges vandbiodiversiteten (svampe, alger og små leddyr) til fordel for nedbrydningen af planterester efter høsten og regenerering af jordbunden med tilførsel af makro- og mikronæringsstoffer.

5.2. Produktets egenart

BOB'en »Valencia« har en høj evne til at absorbere smag på grund af indholdet af amylose i de sorter, der dyrkes i området. Ud over at der er en stor procentdel af perleris, er kornstørrelsens ensartethed en meget vigtig faktor, som garanterer homogen og ensartet kogning.

5.3. Sammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

BOB-området er afgrænset af kyst og bjergkæder. Denne enestående geografiske beliggenhed gør, at markerne om natten er under indflydelse af en havbrise, som sikrer en langsom og gradvis modning af kornene. Herved undgås det, at der opstår revner i kornene, og samtidigt minimeres antallet af knækkede kerner — både under formaling og under kogning.

Det afgrænsede geografiske område, som for størstedelens vedkommende er beliggende i naturparken Parque Natural de la Albufera, udgøres af meget gamle naturlige vådområder, hvor jorderne er kalkholdige, lerede, fattige på organisk materiale og reagerer alkalisk. Det betyder, at de er tunge, har en tæt struktur og er uigennemtrængelige, så afgrøderne kan oversvømmes med en lille mængde vand og i enestående grad kan udnytte jordens næringsstoffer, hvilket har en meget positiv indflydelse på kornvæksten på den nederste del af aksene og minimerer udviklingen af deforme eller amorfe korn.

I BOB-området er der ingen kolde vinde i løbet af dagen, og vandet er varmt, hvilket fremmer udviklingen af perleris og gør det muligt at så sorter med en lang cyklus uden problemer med misvækst. De beskyttede sorter, som kan dyrkes her, har et stort indhold af amylose, og det er netop dette forhold, som adskiller risen her fra ris dyrket andre steder. Amyloseindholdet giver risen sine højt værdsatte kulinariske kvaliteter og er betingende for, at der opnås en passende balance mellem smagsoptagelse og hårdhed.

Risdyrkningen i Valencia er nært forbundet med den gastronomiske tradition. Valencia har en lang række risbaserede retter, herunder paella, ris i bouillon og ovnretter med ris. Der er således en årsagssammenhæng mellem disse risretter og områdets typiske sorter, fordi det er sorter, der er meget velegnede til at optage smag fra bouillonerne, og som har medvirket til at udvikle en gastronomi med sit helt eget særpræg, hvis vi sammenligner med den måde, man tilbereder ris på andre steder i verden.

Vestenvinden modvirker svampesporer som Pyricularia og Helminthosporium og dermed også udviklingen af defekte riskorn.

Henvisning til offentliggørelsen af varespecifikationen

http://www.agricultura.gva.es/pc_arrozdevalencia.

(1) EUT L 179 af 19.6.2014, s. 17.